"Tuld ma tulin viskama maa peale." Luuka 12:49
ONE WAY - ÜKS TEE
Ma tahan laulda, kuulutada -
ei leidu maailmast miskit paremat.
Ta on tee, tõde, Ta on elu,
uue elu leida võid sa Temas.
Selle viisiga algas One Way saade.
Saate toob teieni Soome misjoniühendus One Way Mission.
Tere tulemast saatesse!
Tänane pooltund kuulub õpetusele.
Tapani Suonto meenutab meile, et meid on kutsutud people.
One Way Pühapäevapidu Helsingis kell 12.00, Vuorikatu 19
2. Moosese 15 algab nii:
Ma laulan Issandale, sest tema on Ülikõrge,
hobused ja ratsanikud heitis ta merre.
Mu tugevus ja mu kiituslaul on Issand, tema oli mulle päästeks.
Tema on mu Jumal ja ma ülistan teda,
tema on mu isa Jumal ja ma kiidan teda kõrgeks.
Need kaunid sõnad on suure peo kaja.
Mooses on Vanas Testamendis võrdkuju Kristusest.
Vaarao on hingevaenlase võrdkuju, Egiptus selle maailma võrdkuju.
Jumal saatis Moosese Iisraeli Egiptuse orjusest vabastama.
Jumal saatis Jeesuse Kristuse vabastama kogudust patuorjusest.
Nagu vaarao püüdis takistada kõigiti Iisraeli pääsemist,
püüab hingevaenlane takistada Jumala rahva vabanemist
patu ja maailma orjusest.
Mooses oli öelnud vaaraole:
Me tahame minna kolme päeva tee kõrbesse
ja ohverdada Issandale, oma Jumalale, nagu tema meid on käskinud.
Teises kohas ütleb ta: Nõnda ütleb Issand, Iisraeli Jumal:
Lase mu rahvas minna, et nad kõrbes peaksid mulle püha!”
Mooses räägib kolme päeva teest, mille eesmärgiks on püha pidada.
Kolm päeva viitab Jeesuse surmale ja ülestõusmisele,
mille kaudu Ta vabastas meid maailma ja patu orjusest.
Eesmärgiks on püha.
Jumal ei vabastanud Iisraeli, et teda kõrbes näljutada.
Jumal ei vabasta meidki maailma orjusest,
et meid üksnes kõrbe saata, vaid et meid pühitsema viia.
Meil on siin pühapäevapidu.
Koguneme iga nädal püha pidama, sest tegemist on pühaga.
Millel see põhineb?
Paulus ütleb korintlastele:
Vennad, ma ei taha, et teil jääks teadmata,
et kõik meie esiisad olid pilve all ja kõik läksid läbi mere
ja kõik ristiti Moosesesse pilves ja meres.
Ristimise kaudu eraldati Iisraeli rahvas
põhjalikult ja lõplikult Egiptuse maast ja rahvast.
Iisrael ei ülistanud kordagi ega rõõmustanud Issandas enne,
kui alles teisel pool Punast merd.
Kaananimaa rannal hakkasid nad ülistama ja teenima Jumalat.
Siis algas püha, millest Mooses oli rääkinud.
Kui nad väljusid ristimiselt, millele Piibel viitab,
ning nägid ja kogesid tohutut võitu, mille Jumal oli andnud,
algas suur püha.
Jumal oli oma armus nad täiuslikult vabastanud.
Alles siis võime ülistada ja rõõmustada täiuslikult,
ning palvetada ja rõõmu tunda,
kui oleme Jeesuse surma ja ülestõusmisväe läbi
täiesti päästetud.
Kui seda mõistame, kui see meile kohale jõuab,
kui oleme vabad Egiptuse orjusest Jumala laste vabaduses,
võime täiuslikult rõõmustada.
Iisraeli vabastamine Egiptusest oli 100 % Jumala tegu.
Me kõik mõistame seda.
Kui nad läbi Punase mere läksid, oli see suur Jumala ime.
Seal said nad ristimise Moosesesse, ütleb Piibel.
Kui sind on ristitud Kristusse, on seegi Jumala tegu.
Kord ristis Ristija Johannes inimesi, kuid sellest ei piisanud,
kuna see oli inimese, mitte Jumala tegu.
Kui meid on ristitud Kristusse, on see Jumala tegu.
Egiptus on seljataha jäänud.
Vaarao püüdis kõigiti takistada Iisraeli pääsemist püha pidama.
Hingevaenlane püüab takistada Jumala rahva vabanemist
Egiptuse orjusest.
Kui hingevaenlane meile vastu ei paneks,
poleks me Jumala rahvas.
Nagu vaarao pani vastu Iisraelile
ja püüdis takistada selle vabanemist Egiptusest,
samuti püüab hingevaenlane takistada kõigiti meid
omandamast seda vabanemist ja pääsemast tollele peole.
Evangeeliumi rõõmusõnumi vastu tõuseb pidevalt maailm,
liberaalteoloogia koguduses, ja ka meie oma liha.
Liha on nii rikutud,
et seegi püüab takistada meid pääsemast seda püha pidama.
Paljudel meie misjonipõldudel paganad eriti ei närvitse,
kui evangeeliumi kuulutame.
Kui aga inimesi ristima hakkame, algab sõda.
Kui selle künnise ületame
ja ristime kristlusse pöördunud hindu või moslemi,
ähvardab meid paljudes riikides vanglakaristus.
Paljusid meie töötajaid ähvardab seal pidevalt vangla,
kuna inimesed tulevad usule ja tahavad ristitud saada.
Selles on varjul suur saladus.
Ristimise kaudu oleme täna ühendatud Kristusega
Tema surmas ja ülestõusmises.
Kristus istub täna Jumala aujärje paremal käel
sinu ja meie kõigi eest.
Ta istub seal selle garantiina,
et Tema kogudus ja sina olete Jumalale meelepärased.
Nõrgimalgi inimesel on õigus teada, et Kristus oli ristil tema asemel,
tunnistas tema patud ja kandis karistuse nende eest.
Seepärast võib ka kõige nõrgem olla täna Kristuse osaduses
ühendatuna Tema ülestõusmise ja Tema süütusega.
Pääste pole tulnud meie headusest, vaid meist hoolimata.
Sinust hoolimata võid olla täna päästetud
ja vabastatud Egiptuse orjusest.
Pääste on tulnud 100 % väljastpoolt meid
ja üksnes armust.
Seepärast võime rõõmustada ja pidada kõik koos püha
nii täna kui iga päev.
Ehk oled viimasel ajal palju paastunud,
ehk palvetanud rohkem kui iial, ehk oled teinud jumalariigitööd,
ehk ohverdanud omi finantse rohkem kui iial varem -
need on kõik head asjad, jätka seda.
Teeni Jumalat ja oma ligimesi kogu südamest, tee head -
see on tõesti Jumala tahe ja õnnistatud tee.
Kuid pea meeles,
et kõigil neil tegudel pole mingit pistmist su päästega.
Pääste on tulnud täielikult väljastpoolt sind,
see on kellegi teise tegu, mitte sinu tegu.
See on 100 % kellegi teise tegu.
Seepärast võib täna nõrgimgi püha pidada,
kuna ta on sama päästetud kui kõige tugevam meist,
kui ka kõige õilsam kristlane; ta on sama päästetud.
Tal on samad lapseõigused
kui aastakümneid stabiilselt usuelu elanul;
tal on sama tulevik Kristuses.
Seetõttu võime kõik,
olgu väiksed või täiskasvanud Jumala lapsed,
koos pidutseda ja ülistada elavat Jumalat,
kuna asi on Kristuses, mitte meis.
Enne kui saab võita ka nõrgimat meie seast,
tuleb võita Kristus.
Enne kui saab hüljata ka nõrgimat meie seast,
tuleb hüljata Kristus.
Kui pääste sõltuks täna kasvõi veidigi meist,
ülistaksime siin täna ennast.
Laulaksime täna, kui imeline on Tiina Sinkkonen
või Aki Miettinen -
kui imelist usuelu nad on elanud, kui palju ohverdanud
või seda-teist teinud.
Siit-sealt kõlaks kiitust inimestele,
aga kuna pääste on lähtunud täielikult väljastpoolt meid,
ülistame täna üksnes Jeesust Kristust.
Ja ülistame teda kõik koos.
Ka kõige lonkavam Jumala laps
võib kogu südamest selle ülistusega ühineda.
Paljud vajuvad lootusetusse, kui näevad,
et endiselt on võitlemist patuga nii oma elus kui keskkonnas,
kuid nüüd võib pöörata pilgu ristil rippuvale Kristusele,
sest ristil on see patt juba hukka mõistetud.
Patuprobleem, mis meid üha uuesti vaevab ja masendab,
lahendati seal täielikult.
Seda ei saa enam uuesti lahendada.
Kogu su elu patuprobleem on täiuslikult lahendatud.
See on juba lahendatud.
Sa ei pea seda enam ei täna ega homme lahendama,
lahendus on juba toimunud.
Jeesuse surma ja ülestõusmise kaudu
oled täna Jumalale sama meelepärane kui Kristus.
Oled Tema südamele sama meelepärane,
sama tähtis ja sama kallis kui Tema Poeg Jeesus Kristus.
Sinu koht on täna eesriide taga, mitte sellest väljaspool,
kõige pühamas paigas.
Kas kõige pühamas paigas
võib olla veel mingit hirmu või kahtlust,
kui Jeesus Kristus on viinud sind kõige pühamasse paika?
Kui oleks veel mingi põhjus hirmule ja kahtlusele,
poleks Jumal Jeesust surnuist äratanud.
Kui oleks mingi põhjus veel kahelda ja sinu pääste küsitavaks muuta,
kui oleks mingi põhjus veel karta,
poleks Jeesust Kristust kunagi surnuist äratatud.
Jeesuse ülestõusmine oli selle tagajärg,
et patt oli täiuslikult hukka mõistetud
ja asi lahendatud.
Oli saabunud aeg püha pidada.
Tööd ja võitlemised on Kolgatal võidetud
ja meil on õigus Kristuses pidutseda.
Jeesus Kristus on meie õndsuse ja meie õnne saladus.
Võime ilma igasuguste teeneteta nautida Tema töö vilju
ja osaleda sellel pühal.
Kord läks Mooses viima Iisraeli rahvast
läbi Punase mere pidama püha selle teisel kaldal,
vabadena Egiptuse orjusest.
Samamoodi on Jeesus Kristus juhtinud meid ristimise kaudu
vabadusse patu ja maailma orjusest, kõigest hirmust ja süütundest
täielikku rahusse Jumalaga.
Kui Iisrael Punase mere kaldal rõõmustas ja püha pidas,
liikus ta eemale Egiptusest,
selle orjusest, ahistusest ja hirmust.
Samuti oleme meiegi täna, kui peame püha Jeesust ülistades,
teel eemale patu ja selle maailma orjusest.
Egiptuse müra, selle mälestused, selle kiusatused, selle siduv vägi,
võivad meil vahel meeles mõlkuda ja meid kiusata,
kuid samal ajal on see elu, mis jäi selja taha.
Oleme teel tulevale tõotuste maale
ja jätsime Egiptuse seljataha.
Iga samm viib meid eemale Egiptusest
ja selle moonutatud maailmast.
Iga päev kaugeneme Egiptuse mürast
ja selle kiusatustest.
Kuigi seda müra on veel kuulda ja see meid vahel tagasi meelitab,
viib meie tee iga päev sellest üha enam eemale.
Tähtis on suund õige hoida; et liigud pidevalt Egiptusest eemale
ja tõotatud maa suunas, mitte tagasi Egiptusse.
Kui järgid Jeesust, nagu Iisrael järgis Moosest,
liigud pidevalt Egiptusest eemale, pidevalt parema suunas,
tõotatud maa suunas.
"Siis Mooses käskis Iisraeli Kõrkjamere äärest edasi minna;
nad läksid Suuri kõrbesse ja käisid kõrbes kolm päeva
ega leidnud vett."
Oma usuelu algul võime kogeda rohkelt õnnistusi,
kuid siis tulevad hetke kestvad kõrbekogemused;
needki tabavad kõiki.
Millest kõrb õieti tekib?
Kõrb tekib igavesest päikesest.
Lõputu õnnistus lämmatab elu, vaja on ka pilvi ja sajuseid päevi,
et me kristlastena karastuksime ja tugevamaks kasvaksime.
Saame õppida, et sõltumata olukordadest,
säilitame tasakaalu, kui käime osaduses Jumalaga,
kui järgime Jeesust iga päev.
Võime õppida, et meie õnne saladus pole olukordades,
vaid osaduses Jumalaga.
Kui meilt kõik ära võetaks ja oleksime täielikus kõrbes,
märkame, et meie rikkus ja elu on mujal kui neis tingimustes,
see on elavas Jumalas.
Olukorrad ei röövi kristlase rõõmu,
sest meie aare pole sellest maailmast.
Meie võit on lähtunud meist väljastpoolt.
Selle garantiina istub Kristus täna Jumala aujärje paremal käel.
Rõõm, millest Piibel räägib, lähtub sinust väljastpoolt.
See ei lähtu sinust.
Jeesus ütles: "Seda ma olen teile öelnud,
et minu rõõm oleks teis ja teie rõõm saaks täieliseks."
See on Jeesuse rõõm, mida Ta tahab sulle anda.
Milline rõõm see on? Täiuslik rõõm.
Oled kindlasti seda kogenud.
See on nii rikkalik rõõm, et vahel ei mõista, milles asi.
Kui Kristuse rõõm sind täidab, tekib tunne, et lõhked sellest.
Ei saa olla ju nii suurt õnnistust,
nii suurt armastust, nii suurt armu?!
Paljud on öelnud mulle, et pidid Jumalale ütlema:
"Aitab küll! Issand aita mind, ma suren."
Kui sind valdab nii suur rõõm selle üle, mida Jeesus on teinud,
ja mis sul Temas on,
mis sulle on antud sinust sõltumata ja vaatamata sinule.
See on nii võimas rõõm,
et me ei suudaks seda siin ajas taluda,
vaid saame seda vaid vahel maitsta. Taevas on see täiuslik.
See on Jeesuse Kristuse rõõm.
Jeesus ütles "Oma rahu ma annan teile."
See pole sinu rahu või sinu rahulikkus,
vaid Jeesuse Kristuse rahu, millest sina saad teenimata osa.
Me ei mõista seda rahugi,
kui seda siin ajas vahel maitsta saame.
Alles taevas on rahu täiuslik. See on kui lõputu jõgi,
mis tuleb suure hooga ega lõpe kunagi.
Näeme Moosese raamatuis Iisraeli Egiptuses,
Iisraeli kõrbeteekonnal ja Iisraeli Kaananimaal.
See kõik on võrdpilt tegelikust.
Neist kõigist leiame ka ennast.
Isegi kui liigume tõotatud maa poole, elame veel kõigis neis.
Elame Egiptuses. Maailma müra kostub veel kõrvu,
kuid Piibli sõnul oleme maailmas, kuid mitte maailmast.
Oleme veelgi kõrbes; võõrastena siin maailmas.
Oled kindlasti kogenud,
kui võõrad me siin keset pimedat maailma oleme,
kuid ootame uusi taevaid ja uut maailma.
Ootame seda usus.
Oleme Kaananimaal.
Usu kaudu oleme vaimus ja taevasis paigus.
Neis kõigis.
Piibel ütleb, et Ta on meid koos Temaga
asetanud taevasesse olukorda Kristuses Jeesuses.
Kuigi oleme alles Egiptuses ja kõrbes ning maitseme seda kõike,
oleme samal ajal usu kaudu taevasis paigus Jeesuses Kristuses.
30 aastat on meie elu One Way Missionis
sisaldanud igasugust võitlust,
kuid taevas on keset seda kõike kohal olnud.
See on kristlase usuelu ime.
Vaarao on meile vastu pannud,
kuid see on meid lõpuks vaid karastanud ja kasvatanud.
Ka tulevikus võime sattuda keset mitmeid võitlusi,
isegi tagakiusu alla.
Meie töötajad maailma eri paigus elavad keset tagakiusu,
kuid nii ongi kirjutatud.
Kirjad täituvad ja taevas on keset seda kõike kohal.
Seda kõike, seda taevalikku,
võime kogeda tänu suurele Jumala armule,
mis on lähtunud meist väljastpoolt.
Arm on palju enam ja palju sügavam asi
kui vaid mingi õnnistus või positiivne kogemus.
Elu mahutab ka neid.
Peetrus kirjutab: "Aga kui te head tehes
ja kurja kannatades püsite kannatlikena,
siis on see arm Jumala juures."
Meie arvame, et häid tegusid tehes ootab meid tänu, ja siis rõõmustame,
kuid Piibel seda ei ütle.
Kui teed palju head kõigile kõikjal ja saad pärast vaid kannatada,
on see suur Jumala arm.
Nii ütleb Piibel.
Seegi on arm, kui saame Kristuse pärast kannatada,
saame näha vaeva, saame jumalariigitöös läbi kuluda.
See on kõik tohutu Jumala arm.
Nii kiiresti möödus tänane pooltund. Aitäh vaatamast!
Õnnistatud nädalat! Kohtumiseni järgmisel nädalal!
"Tuld ma tulin viskama maa peale." Luuka 12:49
One Way - Üks tee
Uurime oma saate vaadatavust Eestis.
Kui tänane saade sind puudutas,
palun teata meile sellest e-postiaadressil -
toimisto@onewaymission.fi
Tõlge: Monika Jaaguri